Nemsokára Európába jön a világ legnagyobb mobilfizetéses cége
Ahogy arról már korábban írtunk, a kínai Alipay Európába jön, és ebben a Wirecard segít nekik. Méghozzá úgy, hogy a kiskereskedőknek, akik szeretnék elfogadni az Alipayt fizetési eszközként, még a POS-terminálhoz sem kell feltétlenül hozzányúlni. Az alkalmazás hamarosan megjelenik az Apple app storeban - írja a Finextra.
Áprilisban jelentette be az Alipay, Kína - és valószínűleg a világ - legnagyobb mobilfizetési cége, hogy Európai terjeszkedésben gondolkoznak. A lényeg, hogy az ide utazó kínai turisták Európában is tudjanak fizetni a mobiltárcájukkal.
Mint elmondták, 2014-ben 117 millió kínai turista összesen 165 milliárd dollárnyi pénzt költött el külföldön, tavaly viszont már 215 milliárd dollárnyi tranzakciót bonyolítottak. Az Alipayt tavaly 120 millió kínai használta külföldön, összességében pedig világszinten 170 millió tranzakciót számolnak el naponta.
Az Alipay elfogadásának technikai megoldása lehetővé teszi, hogy ehhez még a kártyás POS-terminálokhoz sem kell hozzányúlni. Ehelyett a kereskedők letöltenek egy mobilappot, amelybe beütik a vásárlás végösszegét. Ezután a fizető fél mobiltárcájának QR-kódját olvassák be, és ezzel le is zajlik a fizetés, a tranzakciót már a Wirecard számolja el a háttérben.
Viszont a nagy áruházláncok nem ússzák meg, hogy a kasszarendszereikbe integrálják ezt a fizetési módot. Az POS-terminálokat gyártó Ingenico fogja ezt elvégezni helyettük.
Egyébként Kínában az Alipay 450 millió aktív felhasználóval rendelkezik, és több mint 200 pénzintézettel állnak partnerségi kapcsolatban. Több mint 50 százalékos részesedéssel rendelkeznek az online fizetések piacán, és több mint 80 százalékos részesedéssel a mobilfizetési piacon.
wirecard, Vallalatok, elektronikus fizetés információs technológia, kína, alipay, bankkártya,